Paavo Väyrynen sanoi palaavansa eduskuntaan ja aloittavansa valmistelut seuraaviin eduskuntavaaleihin keväällä.

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla.

Valitsijayhdistyksen ehdokas Paavo Väyrynen onnitteli hänkin istuvaa presidenttiä Sauli Niinistöä loistavasta vaalituloksesta Ylen ennusteen julkaisemisen jälkeen.

Ylen ennusteen mukaan Niinistö saa noin 62 prosenttia äänistä. Väyrysen oma äänimäärä näyttäisi ennusteen mukaan olevan noin kuusi prosenttia.

Väyrynen sanoi olevansa "äärimmäisen tyytyväinen" omaan tulokseensa.

– Hyvin pienellä talkooporukalla tämä tulos tehtiin, siihen nähden se on aivan loistava, hän huomautti.

Väyrynen kertoi palaavansa heti tiistaina Brysseliin EU-parlamenttiin.

– Mutta kyllä minä keväällä tulen ilahduttamaan Suomen kansaa sillä, että palaan eduskuntaan ja aloitetaan valmistelut seuraaviin eduskuntavaaleihin, Väyrynen naurahti.

Seuraa vaali-iltaa hetki hetkeltä täältä.

Ylen tulospalvelussa (siirryt toiseen palveluun) voit seurata vaalituloksen kehittymistä.

Presidentinvaalien ensimmäisen kierroksen tulosiltaa voit seurata TV1:ssä ja Yle Areenassa.